নাবালিকাকে তুলে নিয়ে গিয়ে গণধর্ষণ, ৭ অভিযুক্তের জেল হেফাজত

পুরুলিয়া: পুরুলিয়ায় (Purulia) পাশবিক অত্যাচার। নাবালিকা (Minor) মেয়েকে তুলে নিয়ে গিয়ে ধর্ষণের অভিযোগে গ্রেফতার ৭ যুবক। ঘটনা পুরুলিয়া শহরের কেতিকা এলাকার। অভিযোগ গত শুক্রবার পুরুলিয়ার কেতিকা এলাকার (Ketika Area) ৭ জন যুবক নাবালিকা মেয়েকে তুলে নিয়ে গিয়ে ধর্ষণ করে। অভিযোগের ভিত্তিতে পুরুলিয়া সদর থানার পুলিশ গতকাল বিকেলে অভিযুক্তদের গ্রেফতার করে। রবিবার অভিযুক্তদের পুরুলিয়া জেলা আদালতে পেশ করে পুলিশ। পকসো ধারায় (POCSO Section) মামলা রুজু করেছে পুলিশ।

পুলিশ ও পরিবার সূত্রে খবর, ওই নাবালিকার বাড়ি পুরুলিয়ায়। শুক্রবার সন্ধ্যায় ১৭ বছরের ওই নাবালিকা বন্ধুর বাড়ি যাওয়ার নিজেদের বাড়ি থেকে বেরিয়েছিলেন। রাত পার হয়ে যায়, কিন্তু বাড়ি ফেরেনি ওই কিশোরী। দুশ্চিন্তায় পড়েছিলেন পরিবারের লোকজন। শেষপর্যন্ত নাবালিকার বাবা পুরুলিয়া সদর থানায় অপহরণের অভিযোগ দায়ের করেন। তখনই দ্রুত নামে পুলিশ।

ওই নাবালিকাকে তুলে নিয়ে গিয়ে অত্যাচার করা হয়েছে বলে অভিযোগ। নাবালিকার বয়ান অনুযায়ী, রাতে রাস্তা দিয়ে যাচ্ছিল সে। সেসময় সাত-আটজন যুবক তাকে ঘিরে ধরে। রাস্তা থেকে তুলে নিয়ে যাওয়া হয়। রেললাইনের ধারে একটি চাষের জমিতে তাকে গণধর্ষণ করা হয়। নির্যাতনের পর কোনও রকমে বাড়ি ফেরেন ওই নাবালিকা। সেই সময়ই পুলিশ তার খোঁজ পায়।

আরও পড়ুন- এসআইআর শুনানির আগেই আত্মহত্যা ৭০ বছরের বৃদ্ধের

ওই ঘটনা জানার পরেই নাবালিকাকে হাসপাতালে নিয়ে যাওয়া হয়। শারীরিক পরীক্ষা করা হয়। নাবালিকার বয়ান অনুযায়ী অভিযুক্ত সাত যুবককে আটক করে পুলিশ। এদের একজন অসুস্থ হয়ে পড়ায় তাকে হাসপাতালে ভর্তি করানো হয়। বাকি ৬ জনকে গ্রেফতার করা হয়। রবিবার অভিযুক্তদের পুরুলিয়া জেলা আদালতে তোলা হয়েছিল। ধৃতদের সাতদিন জেল হেফাজতে রাখার নির্দেশ দেওয়া হয়েছে। আদালতে নাবালিকার গোপন জবানবন্দি নেওয়া হয়।